送熊退齋歸武夷
作者：丘葵
朝代：宋

paragraphs: 穆穆朱夫子，於道集大成。
嗟予亦私淑，奧義終難明。
退翁獨何幸，而乃同鄉生。
雖後百餘載，玄機若親承。
斯人幸未墜，載道來桐城。
平生疑惑處，喜得相考評。
秋風吹庭樹，忽然作離聲。
吾儕各衰老，何時重合并。
願言且少住，勿棄斯文盟。
聖賢千萬語，只在知與行。
前修倘可企，勗哉共修程。